Urmareste Modifică dimensiunea fontului: Play

Târgu Mureş, 10 sep /Agerpres/ - Directorul executiv al Bookfest, Mihai Mitrică, a declarat sâmbătă, pentru AGERPRES, că nu vede posibil ca pentru multă vreme saloanele de carte, cum sunt Bookfest sau Gaudeamus, să mai poată suplini lipsa unei reţele naţionale de distribuţie de carte şi a unei strategii de promovare a cărţii în şcoli.



'Nu văd posibil ca pentru multă vreme Bookfestul sau Gaudeamus să suplinească lipsa unei reţele naţionale de distribuţie de carte, să meargă până în zonele rurale, lipsa unor strategii coerente ale Ministerului Educaţiei Naţionale de promovare a cărţii în şcoli şi de apropiere a copiilor de lectură. Nu doar prin acele sinistre liste de lecturi obligatorii pe care nu le mai verifică nimeni, dar în care figurează şi cărţi anacronice, care nu le mai spun nimic copiilor din generaţia de azi', a susţinut Mihai Mitrică.



Potrivit directorului Bookfest, editorii fac în acest moment inclusiv o muncă de siguranţă naţională, în locul statului, pentru educarea generaţiilor tinere.



"Statul ar face bine să se gândească că editorii fac o muncă de siguranţă naţională, pentru că accesul la carte reprezintă şcolarizare, educarea viitoarei generaţii. Dacă nu avem în minte faptul că dacă avem acum copii care nu citesc, vom avea în foarte scurt timp adulţi care nu câştigă, nu se pot întreţine prin muncă şi vor sta la mila statului asistenţial, atunci ne merităm soarta. Dar dacă vrem să ne gândim corect, viitorul este destul de sumbru din acest punct de vedere. Nu putem să ne aşteptăm ca statul să beneficieze de impozite şi taxe pe salarii generoase, pentru că îşi creşte generaţiile actuale într-o ignoranţă aproape deplină faţă de ceea ce înseamnă carte şi autoeducare", a susţinut Mihai Mitrică.



Acesta a spus că a devenit din ce în ce mai greu să se organizeze saloane de carte şi că dacă la Târgu Mureş e un caz fericit, în sensul că există susţinerea Consiliului Judeţean Mureş, iar din acest motiv nu se percep taxe de participare, în alte oraşe din ţară este foarte greu şi pentru Bookfest şi pentru Gaudeamus să atragă expozanţi.



'Practic ne jucăm cu aceeaşi expozanţi - pentru că nu sunt alţii, nu au mai rezistat alţii. E greu să numesc 5 edituri care vin constant la aceste evenimente. E mare păcat, pentru că o piaţă de carte trăieşte din aceste edituri care se reinventează, scot titluri noi, vin cu oferte noi de carte şi de autori, iar la noi lucrurile sunt într-o regretabilă stagnare (...). O editură e mai puţin rentabilă în momentul de faţă. Unul sau două din zece titluri pe care o editură le scoate îşi acoperă costurile şi poate rămâne ceva în plus. Restul sunt costuri pe care nu ţi le mai recuperezi niciodată. Poţi să ţi le recuperezi din vânzarea unuia sau a celor două titluri care au succes", a arătat Mitrică.



Acesta susţine că în România există o problemă şi mai mare, iar aceasta este lipsa de capitalizare a editurilor, din cauza distribuitorilor care întârzie foarte mult rambursarea banilor.



"Editurile nu îşi recuperează banii pe care îi merită de la distribuitori. Sunt distribuitori mari şi foarte mari care, deşi dau rapoarte de vânzări prin care certifică faptul că un titlu s-a vândut în X exemplare, întârzie nepermis de mult rambursarea banilor. E inuman să te gândeşti că un editor îşi poate plăti salariile la timp, drepturile de autor, cu bani veniţi cu ţârâita într-un raport de o cincime lunar, faţă de raportări. Lumea trebuie să ştie că editorul este pus de foarte multe ori în situaţia de a întârzia plata drepturilor de autor sau a traducătorilor din acest motiv. Pur şi simplu, editorii nu au aceşti bani şi de asta nu au să plătească mai departe. Editurile au credite bancare şi e foarte greu să desfăşori o activitate în condiţiile în care fluxul de cash nu vine la timp', a mai spus Mitrică.



Directorul executiv al Bookfest a subliniat că în ultimii ani au dispărut foarte multe edituri şi că dacă la Biblioteca Naţională a României sunt înregistrate în jur de 6.000 de entităţi cu cod de editură, circa 20 de edituri din ţară au o activitate susţinută, în timp ce maximum 100 sunt active anual, adică scot un titlu într-un an.



'Nu cred că ne putem gândi că la populaţia României e suficient acest număr de edituri, pentru că nevoia de carte pentru o astfel de populaţie e mult mai mare', a conchis Mihai Mitrică.



Salonul de Carte Bookfest de la Târgu Mureş se încheie duminică. AGERPRES/(A - autor: Dorina Matiş, editor: Florin Marin)